Document ID: 32004R1766

KOMISIJOS REGLAMENTAS (EB) Nr. 1766/2004
2004 spalio 13 d.
iš dalies keičiantis Reglamentą Nr. 2199/2003, nustatantį pereinamąsias Tarybos reglamento (EB) Nr. 1259/1999 taikymo 2004 m. priemones pagal bendrą išmokos už plotą schemą, skirtą Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio pirmą pastraipą,
kadangi:
(1)
Komisijos reglamentas (EB) Nr. 2199/2003 (1) nustato pereinamąsias priemones bendrai 2004 m. taikomai išmokos už plotą schemai, skirtai Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai (toliau - naujos valstybės narės). Ypač 8 straipsnio 1 dalyje numatoma, kad mokama vieną kartą per metus nuo 2004 m. gruodžio 1 d. iki 2005 m. balandžio 30 d.
(2)
Siekiant išvengti galimų grynųjų pinigų srautų sunkumų 2004 m. sėjos laikotarpiu, susijusių su perėjimu nuo pasirengimo narystei įvairiarūšės pagalbos tvarkos, bendrą išmokos už plotą schemą taikančios naujos valstybės narės gali pradėti mokėti 2004 m. išmokas ūkininkams nuo 2004 m. spalio 16 d.
(3)
Todėl Reglamentas (EB) Nr. 2199/2003 turėtų būti atitinkamai iš dalies pakeistas.
(4)
Šiame reglamente numatytos priemonės atitinka Tiesioginių išmokų valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2199/2003 8 straipsnio 1 dalis keičiama taip:
„1. Mokama vieną kartą per metus nuo 2004 m. spalio 16 d. iki 2005 m. balandžio 30 d.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. spalio 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 13 d.

Labels: 15
5
6